## El Palau de les Comunicacions de València acull el rodatge de la pel·lícula ‘La cena’, dirigida per Manuel Gómez Pereira i protagonitzada per Mario Casas i Alberto San Juan

*** L’edifici de la Generalitat s’ha transformat en l’Hotel Palace de Madrid i ha recreat tant un saló de banquets com l’hospital que es va instal·lar en este hotel durant els anys trenta
* La secretària autonòmica de Cultura i el director general de Cultura han visitat el rodatge i han mostrat el seu suport a esta mena de produccions que dinamitzen el sector audiovisual valencià**

El Palau de les Comunicacions de València ha acollit, durant les últimes setmanes, el rodatge de la pel·lícula *La cena*, dirigida per Manuel Gómez Pereira i protagonitzada per Mario Casas i Alberto San Juan.

La secretària autonòmica de Cultura, Pilar Tébar, i el director general de Cultura, Miquel Nadal, han visitat el rodatge del film i han mostrat el suport del Consell al sector audiovisual per la seua contribució a generar ocupació i riquesa i promocionar la Comunitat Valenciana.

Tébar ha destacat la importància que a la Comunitat Valenciana es duguen a terme “produccions de gran envergadura com esta, que compta amb actors i directors reconeguts que donaran visibilitat al nostre gran patrimoni cultural”. Així mateix, la secretària autonòmica ha agraït a les productores l’elecció de l’edifici de la Generalitat com a plató i “la gran faena duta a terme per a protegir l’espai utilitzat d’este edifici històric durant el procés de gravació”.

La producció, que ha rebut finançament de l’Institut Valencià de Cultura, ha comptat amb la participació de professionals valencians de la producció, l’escenografia i la il·luminació, així com d’altres empreses de servicis i d’actors i actrius de la Comunitat que han actuat com a figurants.

Durant dos setmanes, el vestíbul de l’edifici de la Generalitat s’ha transformat en un dels salons de banquets de l’Hotel Palace de Madrid, així com en l’hospital militar en què es va convertir este emblemàtic edifici de la capital espanyola durant la Guerra Civil.

Este rodatge se suma als que s’estan produint en els últims mesos en la Ciutat de la Llum i reforça la posició de la Comunitat Valenciana com a pol d’atracció de produccions tant nacionals com estrangeres, la qual cosa constituïx un dels objectius prioritaris del Consell en l’àmbit de la indústria audiovisual.

***La cena***

La pel·lícula dirigida per Manuel Gómez Pereira és una comèdia que se situa en 1939 i l’acció de la qual es desenrotlla en un sol dia, des de les huit del matí fins a la matinada. Dos setmanes després d’acabar la Guerra Civil, Franco proposa celebrar la victòria amb un sopar en l’Hotel Palace al costat de tots els seus generals. El que no saben és que el sopar el prepararan uns cuiners republicans que estan davant de la seua última oportunitat de fugir del país.

Es tracta d’una producció hispanofrancesa de Cristóbal García de La Terraza Films, Lina Badenes de Turanga Films, Roberto Butragueño de Sideral Cinema, Entre Medina y Genaro AIE i Halley Production. La pel·lícula arribarà als cines de la mà d’A contracorriente.

A més de Mario Casas i Alberto San Juan, la pel·lícula compta també amb Asier Etxeandia, Nora Hernández, Óscar Lasarte, Martín Páez, Elvira Mínguez, Carlos Serrano, Carmen Balagué, Eva Ugarte i Antonio Resines, entre d’altres.

Fecha: 12/02/2025